ജംബോ കമ്മിറ്റിയില്ല: ലീഗിന് പുതിയ മുഖം പോഷക സംഘടനകളില് 20 സ്ത്രീകള് ഹരിതയെ പരിമിതപ്പെടുത്തും മലപ്പുറം: നിയമസഭാ തിരഞ്ഞെടുപ്പിലെ തിരിച്ചടിയും ,സംഘടനയിലെ ദൗര്ബല്യങ്ങളും ആവര്ത്തിക്കാതിരിക്കാന് മുസ്ലിം ലീഗിന്റെ സംസ്ഥാന കമ്മിറ്റി മുതല് ശാഖാതലം വരെ ഉടച്ചുവാര്ക്കും. ജംബോ കമ്മിറ്റികള് ഇനിയുണ്ടാവില്ല. ലീഗ് സംസ്ഥാന ഭാരവാഹികളുടെ എണ്ണം 27ല് നിന്ന് പതിമൂന്നായും ,യൂത്ത് ലീഗിന്റേത് 17ല് നിന്ന് 11ഉം എം.എസ്.എഫിന്റേത് 18ല് നിന്ന് 11ഉം ആയും കുറയ്ക്കും. ശനിയാഴ്ച മഞ്ചേരിയില് ചേര്ന്ന സംസ്ഥാന പ്രവര്ത്തക സമിതി യോഗത്തിലാണ് തീരുമാനം. പാര്ട്ടിയെ ശക്തിപ്പെടുത്തുന്നതിന് പത്തംഗ ഉപസമിതി നിര്ദ്ദേശിച്ച പ്രവര്ത്തന റിപ്പോര്ട്ട് യോഗം അംഗീകരിച്ചു. നിയമസഭ തിരഞ്ഞെടുപ്പിന് ശേഷം അഞ്ച് തവണ മാറ്റിവച്ച യോഗമാണിത്. പോഷക സംഘടനകളില് വനിതകള്ക്ക് 20 ശതമാനം പ്രാതിനിധ്യമേകും. നിലവിലെ കമ്മിറ്റികളുടെ കാലാവധി കഴിഞ്ഞാല് ഹരിതയ്ക്ക് സംസ്ഥാന, ജില്ലാ കമ്മിറ്റികളുണ്ടാകില്ല. കോളേജുകളില് ഹരിതയെ പരിമിതപ്പെടുത്തും. പകരം യൂത്ത് ലീഗിലും എം.എസ്.എഫിലും വനിതകള്ക്ക് ഭാരവാഹിത്വം നല്കും. പോഷക സംഘടനകളില് പ്രസിഡന്റ്, ജനറല് സെക്രട്ടറി പദവി ഒരാള്ക്ക് രണ്ട് തവണയാക്കി ചുരുക്കും. ഇനി മുതല് സംസ്ഥാന സെക്രട്ടേറിയറ്റാവും നയരൂപീകരണമടക്കമുള്ളവയില് തീരുമാനമെടുക്കുക. സി.പി.എമ്മിന്റെ അവയ് ലബിള് പോളിറ്റ് ബ്യൂറോ പോലെ, നിര്ണ്ണായക ഘട്ടത്തില് സെക്രട്ടേറിയറ്റിലെ ലഭ്യമായ അംഗങ്ങള് യോഗം ചേരും. സമൂഹമാദ്ധ്യമങ്ങളില് ഇടപെടുന്നതിന് നേതാക്കള്ക്കും പ്രവര്ത്തകര്ക്കും കര്ശന മാര്ഗരേഖ വരും. പ്രത്യേകം ചുമതലപ്പെടുത്തുന്നവര് മാത്രമാവും പാര്ട്ടി നിലപാടുകള് പറയുക. അണികള്ക്ക് രാഷ്ട്രീയ വിദ്യാഭ്യാസം നല്കും. ശാഖാതലത്തില് ചര്ച്ചകളും പഠന കേന്ദ്രങ്ങളും സോഷ്യല് മീഡിയാ ടീമും രൂപീകരിക്കും. ലീഗ് ഓഫീസുകള് സേവന കേന്ദ്രങ്ങളാക്കും. തെക്കന് ജില്ലകളില് പാര്ട്ടിയെ ശക്തിപ്പെടുത്തുന്നതിനുള്ള പ്രവര്ത്തന രേഖയും അംഗീകരിച്ചു. പരാജയം പഠിക്കും നിയമസഭാ തിരഞ്ഞെടുപ്പില് ലീഗിനേറ്റത് കനത്ത തോല്വിയാണെന്ന് വിലയിരുത്തിയ യോഗം, പരാജയപ്പെട്ട 12 മണ്ഡലങ്ങളിലും പ്രത്യേക സമിതികള് രൂപീകരിച്ച് പരാജയ കാര്യങ്ങള് പഠിക്കാനും തിരുത്താനും തീരുമാനിച്ചു. ഇതുവഴി ലീഗിന് തിരിച്ചുവരാനാവും. എന്നാല് ,നിലവിലെ അവസ്ഥയില് യു.ഡി.എഫ് തിരിച്ചുവരാനാവുയെന്ന ആശങ്കയും യോഗത്തിലുയര്ന്നു. കോണ്ഗ്രസിലെ പരസ്യപോരില് കടുത്ത അതൃപ്തി രേഖപ്പെടുത്തിയ യോഗം ,നിലവിലെ അവസ്ഥ നീണ്ടാല് കാഴ്ച്ചക്കാരായി നില്ക്കേണ്ടെന്ന അഭിപ്രായവുമുയര്ത്തി. ന്യൂനപക്ഷ വിഷയങ്ങളില് കോണ്ഗ്രസ് ലാഘവത്തോടെ പ്രതികരിക്കുന്നു. പാലാ ബിഷപ്പിന്റെ പ്രസ്താവന, ന്യൂനപക്ഷ സ്കോളര്ഷിപ്പ് വിവാദങ്ങളില് വ്യക്തമായ നിലപാട് പറയാന് കോണ്ഗ്രസിന് സാധിച്ചില്ല. ചന്ദ്രിക വിവാദം, ഇ.ഡി അന്വേഷണം, പാര്ട്ടിയിലെ വിഭാഗീയത എന്നിവയൊന്നും ചര്ച്ചയായില്ല. ലീഗ് സംസ്ഥാന പ്രസിഡന്റിന്റെ ചുമതല വഹിക്കുന്ന പാണക്കാട് സാദിഖലി തങ്ങളുടെ സഹായത്തോടെ എതിര്ചേരിയിലുള്ള നേതാക്കളുമായി നടത്തിയ അനുനയ ചര്ച്ചകള് വിജയിച്ചു.ഇതോടെ, തനിക്കെതിരെ പാര്ട്ടിക്കുള്ളിലെ വിമത നീക്കങ്ങളും വിമര്ശനങ്ങളും മറികടക്കാന് പി.കെ.കുഞ്ഞാലിക്കുട്ടിക്കായി.